**Saker til årsmøtet.**

**Reiseutjevning til Fylkesårsmøte:**

*Årsmøtet i Narvik Venstre ber om Nordland Venstre øker reiseutjevningsbeløpet slik at det også dekker reisen til alle delegater. Dette vil si at alle lokallag betaler likt pr delegat.*

SAKSFREMSTILLING:

I dag er delegatavgiften på kr 1900,- pr delegat.

I innkallingen står det at dette dekker en overnatting, alle måltider og kaffepauser som er innlagt i programmet og en møteromsandel. Videre står det at «det er lagt inn et lite overskudd til reiseutjevning for de som har lengst og dyrest reisevei»

I dag må det enkelte lokallag betale reisen selv, den refunderes ikke. Hva brukes da reiseutjevningstillegget til?

Det er flere lokallag i Venstre som vurderer hvor mange delegater de kan sende til årsmøtet ut i fra lokallagets økonomi. Det er svært uheldig for demokratiet hvis det er slik at enkelte lokallag ikke kommer fulltallige grunnet at de ikke har råd til det, mens de nærliggende lokallag alltid kan delta da de ikke må reise. Dette gir de nærmeste lokallagene en utilsiktet fordel. Narvik Venstre ber om at tillegget økes slik at reisen dekkes, og dermed vil alle lokallag betale likt.

**Rullering av Fylkesårsmøtet**

*Årsmøtet i Narvik Venstre ber om at Fylkesårsmøtet i Nordland Venstre innfører rullering på hvor fylkesårsmøtene blir holdt.*

SAKSFREMSTILLING:

I dag avholdes alle fylkesårsmøter i Bodø. Nordland fylke er et langstrakt fylke med kronglete reisevei. Flere av Nordland Venstres lokallag sliter med dårlig økonomi og må dekke egne reiseutgifter til Fylkesårsmøtet i tillegg til å betale deltakeravgift. Dette medfører at enkelte lokallag vurderer om de har råd til å dekke alle tildelte delegatplasser. Noe som Narvik Venstre ser som uheldig for demokratiet dersom det er slik at de med gratis eller svært rimelig reisevei alltid kan delta med totalt antall tildelte delegatplasser, mens andre lag holder igjen pga økonomi. Særlig Bodø og de nærliggende lag vil kunne nyte godt av dette.

Ved å rullere på hvor Fylkesårsmøtet avholdes vil det variere fra år til år hvem som får de største belastningene, samt at det vil komme de ulike næringslivene også til gode. Ikke bare Bodø by.

**Engasjement i Sykehussaken**

Årsmøtet i Narvik Venstre ber om at Fylkesårsmøtet i Nordland Venstre pålegger Nordland Venstre å sette sykehussaken på dagsorden og prioriterer denne ved å være aktive pådrivere til at lokalsykehusene beholder dagens akuttkirurgi og fødeavdelinger.

SAKSFREMSTILLING:

Det forutsettes kjennskap til Helseministerens forslag ang dagens sykehusmodell. Forslaget innebærer blant annet at flere lokale sykehus i Nordland står i fare for å miste akuttkirurgisk tilbud, og på sikt også fødeavdelinger. Uten akuttkirurgi vil det ikke være et fullverdig sykehus og det kan være spørsmål om kun tid for at sykehusene blir omgjort til sykestuer. Fødeavdelinger vil bli omgjort til fødestuer.

Nordland fylke er et utfordrende fylke kommunikasjonsmessig med dårlige veier, mye vær, stengte fjelloverganger, stengte flyplasser, stengte bruer, værfaste ferger for å nevne noe. Jo lengre reisevei den akutt syke har jo mer øker sjansen for uheldig utfall heriblant dødsfall.

Narvik Venstre mener Helseministerens forslag er å gamble med folks trygghet, samt at det kan ramme lokalsamfunnene ved at det blir økt fraflytting, mindre tilflytting, dårligere vilkår for næringslivet som gir mindre inntekt til samfunnet som igjen gir uheldige ringvirkninger.

*Forslagsstiller Narvik Venstre*

**FV 17**

Fv 17 tidligere Kystriksveien er den viktigste veien langs kysten og den er veldig viktig for utviklingen langs kysten fra Salten til Trøndelag.

Denne veien må igjen bli Riksvei slik den var før. Jeg foreslår at dette blir tatt opp som sak på Nordland Venstres årsmøte.

*Arild Lorentzen, Rødøy Venstre.*